|  |
| --- |
| 1§ Seuran nimi on Voimistelu- ja Urheiluseura Mäntlahden Rannanpojat. Sen kotipaikka on Mäntlahden kylä Haminan kaupungissa.  2§ Seuran tarkoituksena on toimia urheilun harrastuksen levittämiseksi seuran kotipaikkakunnalla: 1) innostuttamalla jäseniksi kirjautuneita ja muitakin henkilöitä urheiluharjoituksiin 2) työskentelemällä hyvän toverihengen juurruttamiseksi jäseniinsä ja 3) toimeenpanemalla toimintansa tukemiseksi näytöksiä, juhlia ja kilpailuja, sekä samalla oikeus hankkia ja omistaa kiinteätä ja irtainta omaisuutta. 4) kuntoliikunta ja kyläyhteisöllinen toiminta parantaen psyykkistä, fyysistä ja sosiaalista hyvinvointia.  3§ Yhdistykseen jäseneksi voi liittyä jokainen, joka hyväksyy yhdistyksen tarkoituksen ja säännöt. Kunniajäseneksi voi seura yleisessä kokouksessa tehdyllä päätöksellä jota on kannattanut vähintään 2/3 läsnäolleista jäsenistä, kutsua henkilöitä, jotka erikoisen huomattavasti ovat edistäneet ja tukeneet seuran toimintaa.  4§ Jäsenen eroaminen ja erottaminen. Jäsenellä on oikeus erota yhdistyksestä ilmoittamalla siitä kirjallisesti hallitukselle tai sen puheenjohtajalle taikka ilmoittamalla erosta yhdistyksen kokouksessa merkittäväksi pöytäkirjaan. Hallitus voi erottaa jäsenen yhdistyksestä, jos jäsen on jättänyt erääntyneen jäsenmaksunsa maksamatta tai muuten jättänyt täyttämättä ne velvoitukset, joihin hän on yhdistykseen liittymällä sitoutunut tai on menettelyllään yhdistyksessä tai sen ulkopuolella huomattavasti vahingoittanut yhdistystä tai ei enää täytä laissa taikka yhdistyksen säännöissä mainittuja jäsenyyden ehtoja.  5§ Liittymis- ja jäsenmaksu Jäseniltä perittävän liittymismaksun ja vuotuisen jäsenmaksun suuruudesta päättää vuosikokous.  6§ Seuran jäsen on oikeutettu kantamaan seuran merkkiä, jonka luovuttaminen seuraan kuulumattomalle henkilölle hallituksen luvatta ei ole sallittua. Jäsen ei saa ilman hallituksen suostumusta edustaa seuraa yleisissä kilpailuissa.  7§ Seura kokoontuu hallituksen kutsusta tarpeen mukaan tai jos vähintään 1/10 seuran äänioikeutetusta jäsenmäärästä kirjallisesti hallitukselta vaatii kokouksen pitämistä. Kokous on pidettävä kolmenkymmenen vuorokauden kuluessa siitä, kun vaatimus sen pitämisestä on esitetty hallitukselle. Kokouksesta on hallituksen toimesta annettava tieto vähintään 7 päivää ennen kokouksen pitämistä ilmoittamalla siitä pylväsilmoituksilla ja lehti-ilmoituksella. Muut tiedonannot toimitetaan jäsenten tietoon samalla tavalla. Yhdistyksen kokouksissa on jokaisella jäsenellä yksi ääni.  8§ Vuosikokouksessa, joka pidetään maaliskuussa, valitaan kokouksen puheenjohtaja, pöytäkirjuri ja pöytäkirjan tarkastajat, esitetään vuosi ja tilikertomukset, päätetään hallituksen vastuuvapaudesta, määrätään jäsenten jäsenmaksun suuruus, käsitellään hallituksen seuraavaa vuotta varten laatima toimintasuunnitelma sekä tulo- ja menoarvio, valitaan puheenjohtaja ja muut jäsenet hallitukseen, valitaan kaksi varamiestä, harjoitusohjaajat, ja muut mahdolliset toimikunnat sekä valitaan tilintarkastaja/toiminnantarkastaja ja varatilintarkastaja/varatoiminnantarkastaja sekä käsitellään muut kysymykset, jotka hallitus on jättänyt vuosikokouksen päätettäväksi.  9§ Äänestyksessä, jotka koskevat muita kuin kunniajäsenten vaalia, sääntöjen muutos- ja lisäehdotuksia sekä seuran purkamista, ratkaisee yksinkertainen äänten enemmistö tai äänten mennessä tasan puheenjohtajan ääni ja vaaleissa arpa. Kaikki äänestykset ovat avoimia, ellei joku vaadi suljettua lippuäänestystä. Vuoden ajaksi erääntyneen jäsenmaksunsa maksamisen laiminlyönyt ei saa käyttää äänioikeuttaan yhdistyksen kokouksessa.  10§ 7-henkinen, vuodeksi kerrallaan valittu hallitus, valitsee keskuudestaan varapuheenjohtajan, sihteerin ja rahastonhoitajan. Hallituksen tehtävänä on mm. tarkistaa ja hyväksyä rahastonhoitajan tilit tilintarkastajalla/toiminnantarkastajalla ja vuosikokoukselle esitettäviksi, tarkastaa ja allekirjoittaa sihteerin laatima vuosikertomus, valmistaa asiat yleisessä kokouksessa käsiteltäviksi, huolehtia seuran omaisuuden ja juoksevien asioiden hoidosta, kantaa ja vastata seuraa koskevissa asioissa sekä valvoa, että asianomaiset toimihenkilöt täyttävät velvollisuutensa. Hallitus kokoontuu puheenjohtajan tai hänen estyneenä ollessaan varapuheenjohtajan kutsusta, kun he katsovat siihen olevan aihetta tai kun vähintään puolet hallituksen jäsenistä sitä vaatii ja on päätösvaltainen, kun vähintään 4 jäsentä on saapuvilla. Hallituksen jäsenen erotessa toimitetaan täytevaali seuran lähinnä seuraavassa kokouksessa sen jälkeen, kun eroaminen on hallitukselle ilmoitettu.  11§ Seuran virkailijain tehtävät ja velvollisuudet: a) puheenjohtaja valvoo ja edustaa ylinnä seuraa ja sen etuja, johtaa puhetta seuran ja hallituksen kokouksissa ja vahvistaa nimikirjoituksellaan maksettavat laskut b) varapuheenjohtaja toimittaa puheenjohtajan tehtäviä tämän ollessa estettynä c) sihteeri hoitaa seuran kirjeenvaihdon, laatii vuosikertomuksen, vastaanottaa jäseniksi ilmoittautumiset, pitää jäsenluetteloa, kirjoitta jäsenkirjat ja laatii pöytäkirjat seuran ja hallituksen kokouksissa d) rahastonhoitaja hoitaa seuran rahavaroja, huolehtii saatavien perimisestä ja velkojen maksamisesta ja pitää kassa- ja muita tarpeellisia kirjanpitokirjoja e) harjoitusohjaajat valitsevat seuran edustajat kilpailuihin, pitävät huolta harjoituksista ja toimittavat tiedon jäsenille harjoitus- ja kilpailutilaisuuksista. Hallitus voi, jos katsoo sen tarpeelliseksi, nimittää muitakin virkailijoita, jotka toimivat hallituksen vastuulla. Tarpeen vaatiessa seura saattaa jakaantua jaostoihin ja asettaa erikoisia valiokuntia.  12§ Tilinpäätös tarvittavine asiakirjoineen ja hallituksen vuosikertomus on annettava tilintarkastajalle/toiminnantarkastajalle viimeistään kuukautta ennen vuosikokousta. Tilintarkastajien/toiminnantarkastajien tulee antaa kirjallinen lausuntonsa viimeistään kaksi viikkoa ennen vuosikokousta hallitukselle.  13§ Tilivuosi lasketaan tammikuun 1 päivästä joulukuun 31 päivään.  14§ Seuran nimen merkitsevät puheenjohtaja tai varapuheenjohtaja sihteerin kanssa.  15§ Sääntöjen muutos- ja lisäysehdotukset ovat jätettävät kirjallisesti. Asia jätetään kahden perättäisen yleisen kokouksen päätettäväksi, jossa kummassakin kokouksessa esityksen on saatava 4/5 äänten enemmistö tullakseen hyväksytyksi ja joista jälkimmäisessä ainoastaan äänestetään esityksen hyväksymisestä, jota vastoin muu keskustelu asiasta suoritetaan ensimmäisessä kokouksessa.  16§ Päätös seuran hajoamisesta tehdään kahdessa perättäisessä yleisessä kokouksessa, sillä tavalla ja samalla äänten enemmistöllä kuin edellisessä pykälässä mainitaan. Jos seura hajoitetaan, päätetään sen viimeisessä kokouksessa seuran omaisuuden käyttämisestä johonkin paikkakunnan urheilua edistävään tarkoitukseen. |
|  |
|  | |
| |  |  | | --- | --- | | *© Patentti- ja rekisterihallitus. Tämä tietokanta päivitetty 23.01.2017 18:51* |  | |  | |  |